Cesarhanmun/geonobi-data huggingface dataset:
地名: 吉州 (咸鏡道, 牧)
年: 1512.0

○右議政成希顔、吏曹判書宋軼、左贊成李蓀、右贊成金應箕、左參贊洪景舟、禮曹判書申用漑、戶曹判書張順孫、兵曹判書鄭光弼、工曹判書朴說、判尹安潤德、兵曹參判洪淑、參議李長生等議曰: "今觀倭奴招辭, 對馬島居倭
              老古羅、而羅等六人, 前日三浦叛亂及安骨浦入寇時, 皆不與云。 其虛實, 雖不可知, 然所供如是, 不可與賊倭同科。 然不可送還, 今姑置于內地僻邑。 似當。 但要時羅則釜山浦居倭也, 是叛亂之徒, 不可全活。 請依前推諸倭置刑。" 成希顔等又議曰: "倭奴犯我邊境者, 必由加德島, 是賊路要衝。 若設巨鎭于此以控制之, 則彼不敢輕犯于我, 似是良策。 然不審形勢, 遙度爲難, 後日知邊事大臣, 因事下去時, 兼令審度便否以啓後, 更議施行爲當。 且到浦諸倭接待當否, 前已議定, 只待小二殿先遣船, 其餘則已令邊將, 語其不可待之意。 給過海糧送還, 彼巳知之, 今不可無緣更許接待, 使彼窺我淺深也。" 又議曰: "兩界居民, 逃入彼土者, 治罪之法, 非不嚴也。 第因守令、邊將, 失於撫字, 以至於此。 宜令本道觀察使, 申飭守令鎭將, 盡心存撫, 使不離散而已, 不必更立新法。 且吉城本北道初面大邑, 地廣民衆。 舊號吉州, 置牧使、判官爲巨鎭。 脫有擧兵征討之事, 所遣將士, 皆留駐於此, 分軍結束, 是一道根本之地。 自降號, 割爲兩縣, 爲守令者, 率皆卑品不解事之人, 萬事不擧, 因漸凋弊, 非徒軍糧一事耳。 今復舊號, 甚爲便益。 若彼人供饋米麪, 則雖有常數, 而以本道軍糧不敷, 裁度啓減, 姑待邊儲稍足, 復舊何如?"
                【先是, 工曹參判崔漢洪於經筵, 啓此兩事, 故有是議。】
              上皆從之。

○乙酉/咸鏡北道節度使尹熙平, 以道內防禦諸事, 條列以啓者八。 上以熙平所啓, 命吏、兵曹、戶曹堂上及知邊事宰相會議。 左議政柳順汀、右議政成希顔、左贊成李蓀、右贊成金應箕、左參贊洪景舟、右參贊鄭光弼、吏曹判書宋軼、兵曹判書辛允武、參判洪淑、同知中樞府事李秉正、工曹參判崔漢洪議: "烽燧軍不在候望處所, 驛吏不卽傳邊報, 且不給馬, 以致失誤軍機, 赴防軍士, 累次闕防, 以致守禦疎虞。 其罪皆重, 固宜痛懲。 然非臨敵當陳之時, 則不可擅殺, 隨其所犯輕重科斷, 其中已甚者, 啓聞施行。 凡干軍務, 不檢擧懶慢守令, 節度使亦宜啓罷, 不須別遣宣傳官治罪。 一, 內需司奴子, 亦隷雜色軍, 當有警急, 赴防似合, 但不可一依軍士例赴防也。 其能射者試抄預養, 如値賊變緊急時, 用以助防爲當。 其貢米, 已令限五年輸納所在官, 以補軍資, 限盡更議施行。 一, 本道年壯才疎校生, 定軍役事, 已受敎行移。 明川、吉城, 本是一州, 頃因事故, 分爲二縣。 今還合置, 猶舊時也, 有何弊焉? 革廢未久, 遽爾復立, 政令不一, 事體未便。 但奴婢官屬, 徙居明川, 安業甚久, 一朝棄舊業, 一切移徙, 恐起怨咨。 請待年豐, 漸令移居, 毋使失業。 一, 軍糧其在南方者, 當漸輸北, 其在北者, 不應移置於南。 今南官軍糧, 已令輸入北道, 其軍資不足如會寧、富寧、鏡城、吉州等鎭, 爲先輸入。 北道牟種備給事, 依所啓爲當。 一, 本道軍卒貧窮, 軍裝未能自辦。 前日武庫軍器, 累次下送頒給, 許多軍卒, 豈得均受? 弓絃、弓子、長片箭, 令該司量宜磨鍊, 下送分給。 且長片箭竹, 裁斷輸送兩界, 計軍士數, 各一部分給事, 受敎行移已久, 而迄未輸送。 請令該司督送。 一, 潼關屯田所出, 分付各官, 春納行營, 弊果不貲。 節度使行營支供, 令各官依前輸納, 其屯田亦宜還屬潼關。 但所出甚多, 不可盡爲僉使支用所費, 每年租一百石, 輸入穩城, 補軍資爲便。" 傳曰: "依議施行。"

○先是英陵之遷于驪興也, 川寧縣遠在四十五里之地, 而權臣韓明澮以爲, 雞犬聲相聞, 白上革罷其縣, 以其地屬于驪州, 其公衙坐地及官舍百三十餘間, 明澮遂自占爲農舍。 其人吏衙前、官奴婢等, 皆役于驪州, 相距乃四十餘里, 非徒朝暮往來, 從役之艱, 中阻大川, 雨水漲溢, 舟無所施。 由是因公事往來者, 畏其徵罰, 或泳或游, 而橫罹溺死者, 十餘年之間, 多至二十有二人。 成宗朝戊申歲, 川寧人, 以此意申訴于上, 請復立爲縣。 于時達城君
              徐居正以爲: "明澮之妻尙在, 待其死後, 復立爲縣, 亦未晩也。" 權辭防啓。 今上壬申七月, 川寧居民等, 又呈上言以爲: "凡州縣, 有亂臣賊子悖逆不道者, 則革罷宜矣。 然有罪見革, 如求禮、谷城、南海、新寧、咸興、光山、吉州等地, 則革之未久而復立, 民以之安業, 川寧則自三韓以來, 無一罪辜, 而公衙、官舍, 俱沒于一大臣之手, 幾五十年之久而不復, 積萬民之怨而不解。" 云云。 啓下戶曹, 戶曹以爲: "川寧縣雖設立已久, 祖宗朝革廢之地, 不宜輕易復立。" 承旨權敏手主啓依允。
地名: 吉州 (咸鏡道, 牧)
年: 1515.0

○丙申/莽哈押去禁府都事朴瑊來啓曰: "臣已付莽哈于珍島矣。 莽哈云: ‘國家雖賜奴婢、田地、家舍, 又妻我以有實良女, 皆非吾所願。 吾則欲還本土也, 請以子阿叱豆之與次子羅伊哈等, 置于京中, 送我于本土, 則我當益勵爲國之誠也。 且亏知介、亏乙未借等, 擄朝鮮人十餘名, 置其屯所, 今已十年矣。 若放吾還送, 則吾當益勵刷還, 且竝擒亏乙未借以獻之。’ 又曰: ‘吾之財物在吉州者, 皆入送于本家, 以給妻子, 可也?’" 傳曰: "其財物, 盡送于其妻子事, 言于該曹。 且莽哈他餘所言, 皆非輕易之事也。 以此意, 後日問于大臣, 可也。"
地名: 吉州 (咸鏡道, 牧)
年: 1517.0

○臺諫啓前事。 憲府啓曰: "吉州牧使皇甫謙, 不識字, 小邑猶不可, 況吉州地大, 豈能堪任? 槐山郡守吳世昌, 殘劣不合守令。 請皆遞之。 申壽麟妻成氏, 推考傳旨, 以酷刑謂之殘傷, 以婢妾謂之通奸, 且妖術壓禳, 指示屍身于其夫之事, 上敎亦曰綱常大變, 而承旨踈略不書, 隱然用情。 其色承旨, 府欲推之, 然承傳則請改捧。" 傳曰: "成氏承傳色承旨, 皆取稟而爲之。 前案憑考推閱, 則成氏所爲, 盡在是矣, 不須改傳旨。 承旨用情, 無是理矣。 餘亦不允。"
地名: 吉州 (咸鏡道, 牧)
年: 1548.0

○咸鏡監司狀啓: "吉州人林性仇之兩儀俱備, 嫁夫娶妻, 事甚駭怪。" 傳曰: "性仇之事, 律無其文, 其議于大臣。 成宗朝舍方知, 
                【舍方知者, 私賤也。 自幼, 其母爲女兒服, 傳脂粉, 學裁縫。 及長頗出入朝士家, 多與女侍通。 士人金九石妻李氏, 判院事純之之女也, 寡居引舍方知, 托以縫文, 晝夜與處, 幾十餘年。 天順七年春, 司憲府聞而鞫之, 逮訊其素所通尼, 尼曰: "陽道甚壯。" 令女兒班德捫模之, 果然也。 上令承政院及永順君
                  (傅)
                      〔溥〕
                    
                  、河城尉
                  鄭顯祖等, 雜驗之。 河城之妹, 爲李氏媳婦。 河城亦吐舌曰: "何其壯也?" 上笑之, 特令勿推曰: "恐汚衊純之之門也。" 將舍方知與純之區處, 純之只杖十餘, 送于畿內奴子家。 旣而李氏潛召舍方知還, 純之卒後, 尤縱恣不已。 厥後宰樞, 因燕語白之, 上杖配舍方知于新昌縣。】
              何以處置, 幷問之。" 領議政洪彦弼議: "林性仇之二儀俱備, 物怪之甚, 依舍方知例, 別置幽絶之處, 禁防往來, 使不雜處人類之間。" 上從之。
地名: 吉州 (咸鏡道, 牧)
年: 1554.0

○甲戌/咸鏡道觀察使李夢弼、北道節度使李思曾馳啓曰: "五月二十二日, 骨幹圍造山堡, 大戰而退。"
                【其狀啓曰:慶興府使南致勗呈內: "今五月二十二日寅時, 骨幹賊胡等, 步騎約四五百, 潛至造山堡城外, 拔去浦港株木, 隱伏窺伺, 故射胡箭, 造作層梯, 攀緣土城, 時擊臺候望軍, 或打或射, 而死傷者無數。 騎賊及步賊, 圍立城外相戰, 至巳時, 將卒俱困, 幾至陷城之際, 有一賊乘白馬, 馳騁東西, 
                    〔持〕
                  弓指視, 諸賊進退, 皆從其令。 助防將崔漢貞, 以片箭射中墜地, 因此退兵。 步賊先退, 乘者皮船畢渡後, 騎賊爲殿, 遂游馬渡江, 不得追捕。 蒼黃之際, 趁不擧烽, 至日晩烟氣相通, 賊胡棄置防牌五十部, 層梯三十稜及長木不知其數, 胡箭一千四十六介。 我軍死者三, 其餘軍官、軍保等二十一人中箭, 不至重傷。" 云。 近來遠近賊胡, 誘聚結黨, 常示欲戰之狀, 至於造山幾被陷沒, 幸賴漢貞之力得免, 極爲寒心。 或乘者皮船, 或騎或步, 直來渡江, 驟至城下, 至設層梯, 將欲越入之際, 城戶之人, 始覺而拒戰, 則常時不謹候望, 致有此變。 慢忽軍機, 莫甚於此。 烽燧軍請推。 本鎭將南致勗, 相拒造山一息餘程, 聞變卽時領軍馳到, 則內以崔漢貞拒戰, 外而援兵挾擊, 賊必狼狽背走, 內外合兵追擊, 則賊又迫於江水, 勢必蒼黃。 乘其勝勢, 幾盡擊獲, 而致勗以主將, 漠然不知, 賊退之後, 泛然追到, 看審相戰之狀, 有同玩愒, 至爲慢忽。 請命依律治罪。 且有旨內: "聞變措置, 常患不及, 南道有武才軍士, 量數加抄, 赴防北道, 內需司奴子及公私賤有武才者, 預爲抄擇, 如有事變, 隨其緩急, 幷令助戰之事。" 當此事變之時, 甚合機宜, 而甲山等十七防所, 以數少軍卒, 一年相遞, 番休之意, 至爲可慮。 只以吉州等四邑能射人, 抄出赴防, 亦爲未便。 南道各官能射人, 一樣抄出輪防, 內需司奴子及公私賤有武才者, 幷以南道預抄擇, 不分緩急, 依他能射人例, 均一赴防, 以紓道內軍卒勤苦之弊。 且下書內: "道內軍糧, 慮或不足, 次次移轉饋餉, 而各官軍資倉米麪, 及去壬子年司贍寺下來綿布, 南道各官貿穀一千六百三十三石五斗, 北道各官所貿田米二千一百六十六石十斗, 當次次移轉矣。" 然臣意以爲, 雖語常不語變。 事變難測, 聚峙軍糧於六鎭一處, 至爲未便。 上項貿穀, 隨匱隨送, 以助不給, 似爲無妨。 且安邊、永豐縣斫伐材木軍, 分給賞役綿布, 只有八同十二匹, 而軍人數無慮八九千餘名。 雖云分給, 必無實惠之理。 請勿分給, 依司贍寺下來綿布例, 分授各官, 從市直貿穀, 以補軍糧, 似爲便益。】
地名: 吉州 (咸鏡道, 牧)
年: 1592.0

○倭將淸正入北界, 會寧人叛, 執兩王子、諸宰臣迎降, 關南北皆陷于賊。 初, 淸正踰嶺, 而窮追王子行, 王子奔, 至鏡城。 北兵使韓克誠拒戰于磨天嶺, 海汀倉爲倭軍所綴, 軍潰而走。 王子轉入會寧府, 聞賊兵追迫, 欲向前, 鎭土兵已謀叛, 佯請守城, 自守門鑰, 使不得出。 翌日土官鎭撫鞠景仁聚徒作亂, 自稱爲大將, 以甲騎五百結陣。 時, 巡邊使李瑛、府使文夢轅在南門樓上, 愕不知所爲。 高嶺僉使柳擎天果悍壯士也。 咡謂瑛曰: "景仁叛, 而本府兵從者半, 未必盡其腹心。 公於此團集一行軍官、員役, 戒嚴而臨之。 吾則往諭景仁使解兵, 卽不聽便斬首, 諭衆使散。 公自此呼聚受降, 自然定矣。" 瑛庸懦, 搖首曰: "愼勿爲此言。" 景仁微聞其計, 使人執軍官壯健者盡斬之。 擎天見言不用, 卽與麾下數人, 開西門出去, 賊不敢追。 景仁遂圍客舍, 就執兩王子及夫人、女侍, 一行奴婢等與宰臣金貴榮、黃廷彧、黃赫, 竝其家屬, 皆綁縛置一間房, 如積峙器物。 貴榮後妻李氏年少, 賊欲刼之, 卽就館中屛柱縊死。 李瑛解甲就賊中, 哀乞請釋王子, 賊執之。 景仁以文書馳報于淸正, 淸正至府, 結陣城外, 單輿入城, 見王子、諸臣, 責景仁等曰: "此乃汝國王之親子及朝廷宰臣, 何困辱至此?" 解縛置軍中, 饋供頗厚。 遂引兵渡豆滿江, 深入老土部落, 攻陷城塢, 胡人四起邀擊, 士卒多死傷。 還由鍾城
              門岩渡江, 歷入穩城、慶源、慶興, 從海邊峽路, 還入鏡城。 諸鎭堡土兵、豪首皆執官吏叛降, 倭人兵不血刃。 鏡城戶長鞠世弼首叛, 執判官李弘業與賊。 韓克誠遁入藩胡部落, 胡人不受, 送于慶源民家, 卽被執。 淸正留兵數千, 據吉州, 
                【賊將名忠正。】
              自明川以北八鎭, 皆以叛民爲首領以鎭之, 有刑伯、禮伯之號。 江外雜胡, 乘時寇掠, 邊堡土民, 反與連結。 淸正還據安邊府, 關南州鎭亦爲叛民所據, 皆受淸正節制。 端川郡守姜燦素得民心, 頗集良民爲兵, 自衛據郡界, 谷中土民多歸之。 初, 李渾被執, 金貴榮等以便宜, 除會寧府使李瑛爲南兵使。 瑛憚南出, 求兼南北道巡邊使, 陪行王子入北, 以文夢轅爲會寧府使竝被執。 金貴榮老昏, 黃廷彧父子皆不戢下, 宮家奴輩到處侵擾, 大失人心, 以此促其叛亂。 尹卓然以詭計, 落留南道, 朝廷不省其罪, 用以代柳永立, 又以成允文代瑛, 皆匿三水山谷間。 旣而行朝聲聞復通, 訛言稍息, 亂民頗戢, 故二帥得免。
地名: 吉州 (咸鏡道, 牧)
年: 1597.0

○北兵使吳應台馳啓曰: "前日精兵抄發南出之後, 遠近虜情, 尤爲不順, 乘虛作耗之患, 難保其必無。 春耕已迫, 農民布野之時, 江邊守護等事及南山堡、海汀各處伏兵定送之事, 尤爲悶慮。 端川以南各官諸色軍士、雜類人等, 斯速抄出, 分運添防事, 移牒于兼巡察使宋言愼處, 而道內各官內奴等, 自癸未生變之後, 除身貢添防待變, 乙未年, 啓下行移, 不爲赴防。 他無添防之軍, 不得已吉州以北九官內奴、壯勇隊、校生等, 幷依前例, 抄(懲)
                〔徵〕
              添防。 本道防備之策, 朝廷商確處置事。" 啓下備邊司。 備邊司回啓曰: "北地數少之兵, 抄出居半, 胡人等乘虛作耗之患, 難保其必無。 防守之策不可少緩, 江原道及黃海道出身二百名, 已令入送。 藩胡進告, 連續不絶, 六鎭之事, 極爲可慮。 吉州以北內奴及校生等添防事, 依狀啓行移啓。" 傳曰: "依允。"

○癸卯/正言張晩來啓曰: "北道防備, 甚爲疎虞, 經亂之後, 殘破尤甚。 國家之力, 竭於備倭, 無一事念及北方, 旋又抽出本道精壯, 亦令南下。 本道聲息, 近爲可慮。 掌兵之官, 請以吉州以北九官內奴, 幷爲添兵者, 誠出於不得已之策。 邊圉固, 然後根本以安。 何可計其身役有無, 不許藩臬之請哉? 請內奴添防公事, 依該司回啓施行。"

○持平吳百齡啓曰: 北道自經變以後, 土兵等死亡殆盡, 常時防守, 亦難成形, 而今者, 盡抄精銳而出來, 列鎭空虛, 有同無人之境。 深處胡人, 覘知如此, 乘時作耗, 將有長驅之計, 餘存數少殘卒, 勢難抵當。 在此北兵, 雖已命還送, 而其數不多, 防守之際, 一人有關。 請前日北兵使吳應台啓請吉州以北內奴, 抄出添防, 以補軍伍之缺。" 答曰: "非法之事, 不可輕易爲之。"
地名: 吉州 (咸鏡道, 牧)
年: 1607.0

○咸鏡道觀察使李時發馳啓曰: "安源權管金佐龍初十日馳報內: ‘當日賊徒欲爲圍城, 旋卽退陣, 而捉得烽燧軍張戒漢結縛渡江次, 追逐相戰, 射中賊胡, 奪其鞍具馬, 張戒漢乃得奪歸。’ 內奴愛守進告內: ‘昨日乾原途上被擄, 詣縣城賊酋處, 賊酋使我國久遠被擄人傳言曰: 「我軍四名, 以執捉藩胡事, 渡江追逐, 慶源軍人等突出, 射中馬匹, 我軍非耶? 朝鮮軍非耶? 死馬價, 如本馬不給耶? 大槪, 馬價不關, 而汝及能言通事, 當日還來。」 云。 又曰: 「朝鮮城多入藩胡, 一一推給爲當。」 云矣。’ 穩城府使鄭沆馳報內: ‘浦項住胡阿乙送阿, 老兵處被擄, 回還言: 「初七日被擄於老兵, 到縣城, 則將帥稱號者三人, 而二人則父子云。 三將相議, 自囊中搜出印信文書, 而授余曰: 『慶、訓兩鎭, 已送此文。 汝當持給此文於穩城鎭。』 云。 又曰: 『天朝、朝鮮、我國, 此三國, 是一體相顧禮義, 而忽賊剪除藩胡, 侵掠朝鮮, 極爲痛愕。 其藩種我當率去鎭定, 事知通事及可信藩胡率來, 議處爲好。』 云而給馬以送矣。」 其書則不爲持來, 潛爲謄書上送, 與前日慶源所納之書一樣。’ 云云。 大槪此虜, 分送文書於各鎭, 使之知會, 本非侵我境之意。 但來屯密邇, 游騎四出, 渡江橫行, 略無忌憚, 我國人畜, 任意擒縱, 誠可痛憤。 留屯作農之說, 雖不料其果否, 而脫有此說, 則日後憂虞, 不可勝言。 彼之出入我境, 其本意則實非寇掠我邊之意, 在我邊鎭之道, 只可嚴兵堅守, 待變觀釁, 而其犯境之賊, 一邊驅逐, 使之渡江而已。 如或妄行撕殺, 挑起事釁, 則禍患無窮, 悔之無及。 臣已將此意, 申飭諸將, 而大賊旣已壓境, 添兵濟師之擧, 似不可不爲。 然, 彼姑無釁於我, 我先輕動內地之兵, 亦未妥當。 故, 吉州以北, 則令防禦使領所管兵, 相機進住策應; 南官軍兵, 則一邊整頓, 更爲觀勢處置, 計料矣。"
地名: 吉州 (咸鏡道, 牧)
年: 1614.0

○傳曰: "內間所費, 只靠內司奴婢身貢, 而吉州、明川貢布, 尤甚升麤, 各別推考。"
地名: 吉州 (咸鏡道, 牧)
年: 1617.0

○丁巳八月二十九日辛酉午時, 王出御于宣政殿, 引見咸鏡監司權縉、北兵使李守一。 王曰: "北鄙之事, 可虞者非一。 兵力之單弱, 人心之恟懼, 予日夜憂慮, 卿等相議料理, 以舒予北顧之憂。" 
                (權)縉曰: "小臣昔年待罪近密, 自上已燭臣無狀矣。 不意今者當此重任, 如蚊負山, 不知所爲。 大槪前於救荒、流民刷還啓辭中, 略陳其曲折矣, 自上必已洞察。 防禦等事, 臣到彼之後, 可以料理爲之矣。 昔在十年前, 承乏爲御史, 往來本道, (而以年少書生, 未諳首末,) 粗知北邊之事, 而今之形勢, 與前不同。 今年則値此大無, 民失其業, 兵糧匱竭。 李守一以宿將, 三爲本道兵使, 軍民之情, 土地之形, 備知之矣。 其所聞見, 與他將異, 臣等下去之後, 當一心勠力, 而如臣愚劣, 恐未副倚任之責矣。" 王曰: "以廟堂僉擧, 用授是任, 卿其盡心職事。" 王謂
                (李)守一曰: "卿知北路之事云, 未知何如耶?" 守一曰: "小臣再爲兵使, 已經七年。 近因往來人問見, 則今之形勢, 與前不同。 今爲此任, 罔知所爲。 大槪六鎭, 藩胡在時, 則賊之往來, 盡情來告, 一自老酋撤去藩胡之後, 賊之出入, 了不聞知云。 穩城近處藩胡
              仁弼輩, 可信者也, 臣所熟知之。 其他藩胡等, 亦有溪壑之慾, 若以某物給與, 則彼必誠心, 進告胡情。 給與之物, 朝廷料理下送。 近來連歲大無, 民皆流散, 朝廷趁時移粟, 以救孑遺之氓, 守令、邊將, 各別擇送, 然後可以蘇一方之民命矣。 且近觀人心不淑, 必先立紀綱而後, 國家號令, 庶或可行矣。" 權縉曰:　"北路凶荒, 近古所無, 列邑還上貢稅, 全不收捧, 民生飢困, 散而之四方, 坐視而不得救, 聞來事極寒心。 北方寒苦, 土地瘠薄, 雖在豐年, 居民或衣狗皮, 或被馬韉, 食草實糠粃者滔滔。 及今流離他境之後, 無意於本土, 故流民繈屬道路, 必至於空虛而後已。 豈非大可憂者哉? 初聞今年則禾穀稍實, 本月初, 咸興以南, 大風大雨, 禾穀盡爲損傷, 甲山等處, 生計蕭然, 而玆者又値雨雹之災, 野無所收。 虜情叵測, 邊圉空疎, 哀哀赤子, 無所依賴。 前者救荒太晩, 不得全活。 嶺南、嶺東一帶移粟之策, 一日爲急, 而設使兩道監司處, 下諭丁寧, 當此多事之日, 他道救急, 恐不能着實擧行。 自朝廷擇差御史有風力幹事之人, 下送于嶺南、嶺東等處, 催促轉運于安邊, 安邊以北, 自當以馬尙舡移運, 庶救北路垂死之民。 不勝幸甚。" 王曰: "救荒御史, 令該曹差出。" 王問於縉曰: "救荒御史, 當送於本道耶?" 縉曰: "本道無一斗之粟。 慶尙、江原兩道差送, 使之督運, 臣之所達如此矣。 本道自古素無士大夫, 只有愚悍之民, 無可與議事之人。 以往事見之, 則李施愛之亂, 列邑皆叛, 及乎壬辰之變, 王子、宰臣, 縛而與賊, 人心之悖惡, 執此可知矣。 第念國家自前待北民, 與他道頓殊。 至於給與衣資優恤之典, 靡所不用其極, 則民之於國家, 安有携異之意哉? 但邊將、守令侵漁剝割, 罔有紀極, 而朝廷懸遠, 屯膏不下, 少有邊警, 則民皆倒戈, 疾視長上, 此豈惟民之罪哉? 必有所召者矣。 小堡邊將, 雖不能皆得其人, 主鎭之官, 不可不擇遣也。 如有貪殘之輩, 則臣當不待殿最, 續續請罪, 自朝廷繩之重律, 以懲其惡。 此意亦申飭銓曹, 各別擇差。" 王曰: "主鎭之官, 則非銓曹所擬, 備邊司議薦, 而何至如此耶?" 縉曰: "該曹
              司當初豈不欲精擇乎? 第人不畏法, 赴任之後, 專事肥己。 唯當十分愼擇而已。" 王曰: "主鎭守令, 未知某某等處耶?" 縉曰: "六鎭、三、甲、明川、吉州等處, 足是主鎭也。" 王曰: "卿所陳, 予當體念。 我國自前不知賊情, 只因藩胡之進告, 而未諳虛實, 彼以犬羊之賊, 豈無愚弄之意哉? 今後虜地近處伏兵, 禁雜人來往, 譏察虜情以啓。" 縉曰: "藩胡受職牒向化者, 今亦有之, 而兵使自前多有知者云, 下去則當往行營, 可以從長審處矣。 今此國家營建大役, 大小臣民, 孰不欲盡心助工? 但今番助工木, 分付于各道, 則南北兵使等, 除防斂布, 創開無前之規, 事極寒心。" 王曰: "渠等無乃見朝廷事目, 而如是爲之耶?" 縉曰: "朝廷之意, 本在於不煩民力也。 豈使渠等放軍斂布乎?" 王曰:　"卿下去之後, 一切禁斷。" 王曰: "內奴婢等, 亦是王民, 而邊將、守令侵虐滋甚云。 卿下去, 另加優恤。" 縉曰: "如有此弊, 臣隨聞請罪。" 王曰: "老酋處, 須遣解事伶俐之人, 偵探賊情可矣。" 
                (李)守一曰: "前兵使金景瑞請遣人偵探, 而朝廷不爲輕易許之矣。 申忠一前日往來虜穴, 稍知賊情, 而其後則絶未得詳探。 前頭亦得人以送, 則庶可知矣, 不得其人, 則賊情未能詳知, 而反有漏洩軍機之患矣。" 王曰: "然矣。 解事伶俐人, 各別擇送, 細知虜情, 兼察在逃逆賊可矣。" 李守一曰: "六鎭流民, 趁未刷還, 則不待外寇之至, 便作空虛之地, 使祖宗豐沛之鄕, 將不能保存。 臣不勝憂悶扼腕之至, 使之及時刷還可矣。" 王曰: "予當議處。 卿等下去本道, 各別盡心善處。" 王曰: "在逃逆賊罪人, 十分盡心購捕可矣。" 
                (李)守一曰: "自前細知此事, 當竭力譏察。" 王(曰)賜以甲冑、兵器等物曰: "卿等持去, 以爲緩急之用。"
地名: 吉州 (咸鏡道, 牧)
年: 1620.0

○新設捕盜大將啓曰: "賊人奴
              雲伊捕捉, 窮問三處衝火作賊之狀, 一一承服, 而今日更爲推問, 則招內以‘京居李彦愓奴子, 上年七月, 逃接于廣州居前座首
              梁好信家, 留十餘日, 入京傭役。 大廣通橋, 早朝出立, 則有一人着黑笠者, 言曰: ‘吉州, 貿布, 今當下去, 捧稅偕去’云。 從其言, 卽爲隨去。 第十八日, 到吉州, 留二日, 更與言曰: ‘我卽
                全羅道
              
              全州居朴慶立也。 吾四寸朴致毅, 逃隱慶興地, 往年送奴通書, 故今欲相見。 如是入去, 汝當同去, 則以馬匹給稅’云。 因出囊中片簡以示之, 乃眞書也。 玆以不得已同歸, 十月晦間, 到慶興府南門內土兵稱名人家, 留宿二日。 慶立鹽、醬受去藩胡處通書, 仍給木綿一疋, 入送于豆滿越邊。 翌日早朝, 慶立與吾持馬匹, 西行二十里許, 致毅稱名人, 頭髮半削, 着赤狐皮耳掩、山獺皮衣, 着胡靴。 又率一胡, 相約處來到, 暫話曰: ‘今作一處死生, 多幸多幸。’ 卽時到江邊, 乘馬尙越江, 初更末到先加里部落, 則胡居只六家矣。 卽入相哭, 慶立曰: ‘我則妻死, 亦無子息, 勢不得已入來’云云。 留十日, 出來時, 古羅雄馬一匹、黑三升六匹, 給送致毅, 言曰: ‘慶興城內李吏房, 乃我相切, 汝歸其家同居’云云。 仍出來同家, 止宿後回程。 二十九日, 到廣州邑內梁好信家止接。 其婢玉只交嫁, 往來京中, 作賊被捉云。 極爲駭愕, 不得不達, 爲先 敢啓。" 答曰: "雲伊虛實間, 姑勿嚴刑, 堅守救療。"(
                  史臣曰: "國法不嚴, 人謀叵測。 地官誘賊, 以爲希功之資; 火賊飾詐, 反圖要生之路。 前後張皇, 皆以朴賊爲辭, 而不繩誣告之律, 反有救療之敎, 良可痛惜!"
                )
地名: 吉州 (咸鏡道, 牧)
年: 1646.0

○上命下內需司推案于禁府, 禁府以獄事甚重, 請設推鞫, 上從之。 姜氏外宮女婢終一、英玉、克終等三人及鐵原
              寶蓋山比丘尼惠英, 自內獄移于鞫廳。 克終在內獄, 已受四次之刑, 及至鞫廳, 病不能言, 宿昔而斃。 終一、英玉供稱: "曾在外宮, 聞有邊警, 宮中銀寶甚多, 恐不能自隨, 掘階土而埋之, 適有大內宮人見之。 後聞邊報稍定, 復掘而取之而已。 遺書之事, 全所不知也。 又於上年十二月二十五日, 自姜氏出一封裹之物, 長可尺餘, 使之傳致於女僧惠英, 吾等傳之而已, 實不知其何物也。 且姜氏稱修佛事, 以黃金贈惠英者, 前後二百餘兩, 錦綺之屬亦多。 此外更無所知也。" 連加刑訊, 皆無異辭。 英玉遂斃, 終一竄于吉州。 惠英所供, 略曰: "上年十二月二十八日, 自姜氏傳授襆裹之物, 初不知爲何物, 及視之, 乃初生小兒之屍, 而斂以裂衣, 潛懷而行, 投諸楊州大灘云。" 又引僧人敬成及本宮庫直等知狀, 上命勿問。 遣中使, 偕禁府郞, 押惠英往于大灘, 搜覓所投之屍。 惠英旣至大灘, 復曰: "當初投屍之處, 非大灘也。 泝大灘一里許, 有川自楊州流入大灘, 是其處也。" 禁府郞乃與楊州、麻田、積城、連川四邑倅, 使民丁、漁夫七十餘人, 沈網以漉取之, 又令人聯臂入水, 深至於項, 無不窮探, 終無所得。 其下一里許, 卽所謂大灘者也, 深不可測。 禁府郞還報, 上乃命定配惠英。 已而, 下敎曰: "卽今聞之, 此亦詛呪云。 若然則必有同裹之物及書字之事, 更加刑推鉤問後處置。" 及加刑, 惠英只言兒屍之外, 更無他物, 又無書字。 每於訊杖之下, 輒呼死無所告。 鞫廳以聞, 上曰: "初謂大灘, 而後云投於川水, 此無乃不欲覓得之意歟? 情涉姦詐。 其時率去馬夫推問之。" 鞫廳拿問其馬夫, 馬夫自言: "中途而還, 不知其終。" 上命釋馬夫, 加刑惠英, 更問兒屍同裹之物及所書文字。 是時, 惠英累日拷掠脛骨皆碎, 精神已亂, 乃曰: "兒屍當胸, 果有書字, 蓋曰: ‘伏願龍王水神, 哀憐濟度。’ 云。 又有紅錦小囊, 貯以雕玉蝶佩, 此外更無餘物矣。" 上命更加刑訊, 鉤問其書中緊語及投屍之所, 惠英只呼無可更言, 遂斃。 是時, 姜氏宮人之親近者, 皆死於前後獄事, 産子虛實, 無憑詰問。 上又恐所生之子, 生而匿之, 故窮治其獄。 惠英旣斃數日, 自內獄又出一女人于禁府, 乃惠英之債僕也, 名曰蓮花。 供稱: "上年十二月, 惠英遺以一端綿布曰: ‘以資汝數日之糧。’ 又要與之同行。 見其馬背有一襆裹之物, 而初不知爲何物。 及至中路, 惠英見之大驚。 吾亦自後潛窺, 則內裹小兒之屍, 又有紅錦小囊, 貯以雕玉佩玩。 惠英旋又裹束, 自投於大灘上, 仍謂我曰: ‘此事若洩, 則吾與汝俱未免於大禍矣。’ 上下諭于洪淸監司林墰, 使之急發海邊漁戶之善泅者, 馳驛上送。 旣至, 使之入水窮探, 竟不能得。 於是, 命釋蓮花。 時, 寶蓋山尼女七人, 亦被逮于內獄, 使證惠英行凶之迹, 皆稱冤不服。 上以入居山中, 與僧爲隣, 情涉淫悖, 命刑曹照律科罪。 前後之獄, 女人之及於刑戮者甚衆, 至於深山僧尼, 與世無預, 而是獄及林慶業之獄, 僧尼之徒, 三木囊頭, 纍纍於闕庭, 亦一時非常之變也。
地名: 吉州 (咸鏡道, 牧)
年: 1660.0

○諫院論吉州牧使李尙逸、端川郡守洪南立、輸城察訪金光瑨等, 竝罷之。 有元世欽者, 受江都糶百餘石, 久不償, 以豪惡徙之吉州, 旣到配, 益不悛, 濫騎驛馬, 橫行道內, 刼人財畜。 尙逸、光瑨皆畏刼不敢誰何。 世欽又至端川, 奪人婢僕, 南立亦不敢禁。 監司趙啓遠摘治, 聞于朝。 後上命斷世欽以一罪。

○諫院論吉州牧使李尙逸、端川郡守洪南立、輸城察訪金光瑨等, 不能禁定配人元世欽, 橫行作弊濫騎之罪, 請罷職, 從之。 世欽者, 京人, 受江都糶百餘石, 久不償, 徒之吉州, 旣到配, 益肆悖惡, 濫騎驛馬, 橫行列邑, 至於越他道遊山, 刼人財畜, 奪人婢僕, 或詐稱御史, 責出官供, 尙逸等不能按法禁斷。 監司趙啓遠, 以其狀啓聞, 上命卽其地處斬。
地名: 吉州 (咸鏡道, 牧)
年: 1668.0

○命全減北靑、利城、端川、吉州、明川年例京上納貢物價布及州上貢物作米, 內奴婢宮奴婢各衙門奴婢私奴婢貢米布。 半減田稅米太。 半減鏡城、會寧、安邊、德源、文川、高原、永興、咸興、洪原、三水、甲山田稅米太及內奴婢、寺奴婢、宮奴婢、各衙門奴婢貢布貢米。 全減私奴婢貢米布。 以監司權大運分等被災之啓也。
地名: 吉州 (咸鏡道, 牧)
年: 1672.0

○丙子/咸鏡道
              吉州, 寺婢莫禮, 夫死三日, 自縊死, 道臣聞于朝, 上命給復。
地名: 吉州 (咸鏡道, 牧)
年: 1677.0

○丁亥/引見大臣、備局諸臣。 領議政許積曰: "慶尙道以倭館之役, 民困倍甚, 宜有慰悅之擧。 辛亥逃故寺奴婢, 限三年減貢者, 今將還徵, 更以三年爲限, 可慰民情。" 其後監司金德遠亦以此狀請, 上從之。 積又曰: "吉州山城已畢築矣。 宜於該邑租稅中量減, 以慰民心。" 其後呂聖齊遞北伯還, 亦爲筵白, 備局請減今年田租之半, 從之。 大司諫權大載啓曰: "崇善君
              瀓於楊州
              海等村, 發民運柴。 侵虐作弊, 與諸宗無異, 不可獨免, 請罷職。" 不允。 先是, 睦來善筵白: "海等村民賣柴資生, 而靈豐君、朗善君、朗原君、崇善君等, 每年秋冬, 勒出六七十駄牛馬, 運柴輸納, 不給雇價。 其後期不輸者, 則侵虐萬端, 冤號徹天。" 上令本道査覈, 果如其言。 備局請罷靈豐等職, 崇善以親王子, 事體自別, 不爲竝請。 及是, 臺官論啓爭執, 竟不從。 大載又啓曰: "諸宮家作弊多端, 穀物、柴炭, 以京江船隻, 不給價而載來。 卸船後, 又以江邊車馬, 勒令輸納, 宜令京兆禁斷, 犯者隨現入啓處置。" 從之。 諸臣皆言寒冱未解, 親耕請退行於二月下亥, 先農祭遣官先行, 上命先農祭依例設行, 親耕時則別祭設行。 積言: "吏判睦來善以三南監司除挈眷事, 陳達矣。 三南監司本不得挈眷, 先朝以監司一周年內, 不能審察道內物情, 欲以二周年爲限, 而特軫其客宦之苦, 遂令挈眷。 挈眷後, 弊端隨生, 湖南則因監司挈眷, 特減全州府尹。 而至於嶺南, 則大丘以一小邑, 旣有監司之挈眷, 又設判官, 邑民尤不支堪。 湖西雖有營需米劃給之事, 以一邑接待監司、判官兩處衙眷, 民弊甚多。 臣意先罷嶺南、湖西兩道監司挈眷, 更以一周年定限, 而其有善治者, 特令仍任似可。" 諸臣皆可其言, 上命湖西、嶺南監司罷其挈眷, 更定以周年之限。 罷對後, 仍命引見下直統制使及守令。
地名: 吉州 (咸鏡道, 牧)
年: 1680.0

○備忘記: "罪人尹鑴前後罪惡, 論以邦憲, 難逭顯戮, 而特從輕典, 使之賜死, 實出於寬大之意也。 今觀咸鏡監司狀啓, 吉州牧使李球敢以希仲家事, 慘不忍言, 奈何奈何等語, 肆然筆之於書, 略無顧忌, 誠極痛惡, 此由於國綱不嚴之致。 如此護逆負國之徒, 若不重治, 無以杜後弊。 拿鞫定罪。" 球嶺南人, 嘗奴事賊鑴, 前監司李堂揆亦鑴所親密, 故移書堂揆, 私相傷悲。 時, 堂揆已與新監司尹堦交印而去, 書誤傳於堦, 堦拆見而啓聞, 竝上其書, 故上敎如此。
地名: 吉州 (咸鏡道, 牧)
年: 1702.0

○己丑/引見大臣、備局諸臣。 刑曹判書閔鎭厚曰: "先正臣趙憲, 謫居吉州時, 有賤産子孫, 本非官屬, 而誤入於官籍。 設令果是官屬, 旣知其爲趙憲之子孫, 亦不可仍置賤籍, 況非官屬而誤錄者乎? 特命一倂免賤則似好矣。" 上曰: "竝特爲免賤。" 江華留守李思永言: "江都土城, 年年頹圮, 且非可恃之處。 請以棄置與修補便否, 下詢于入侍諸臣。" 右議政申琓、禮曹判書金鎭龜、戶曹判書金昌集, 皆言棄之可惜, 鎭厚請廢此而加築墩臺於各墩臺之間。 思永曰: "江都之最爲要害處, 乃北面, 而甲串、龍堂兩處, 尤極緊要。 土城不爲無益, 而其弊如此。 臣量其步數, 則除墩臺外, 空虛者兩處, 而其一處則爲四百十八步, 一處則爲三千餘步。 其四百步則使本府擔當石築, 其三千餘步則使三軍門, 各當一千步, 石築爲宜。" 上命熟講而爲之。 思永又言: "今方團束本府軍官、校生、書吏、廳直、使令、官奴合三千名, 一如禁軍之制, 又定別將, 使之日日敎習射放於官門之外, 頗有成材之望。 請依北路親騎衛、南漢將校例, 每春秋試射放, 出身則邊將, 閑良則直赴, 公私賤則免賤。" 琓曰: "此爲激勸之道。 南漢、江都, 當一體爲之, 而但此等事, 未盡精察, 則或不無濫賞之弊。" 鎭厚曰: "近來直赴路廣, 出身甚多, 此輩旣離軍籍, 又欲通仕路, 仕路因此猥雜, 軍籍亦致虛踈, 施以他賞恐宜。" 上令兵曹稟處。 持平李東彦啓曰: "國朝故典, 第宅自有定制, 而末世奢侈, 競以峻宇相尙, 上自衣冠士族, 下至閭閻下賤, 工作不掇, 傑搆星布, 觀瞻亦侈, 俗尙可惡。 請嚴飭京兆及五部, 凡諸侈濫家舍、土木營作之擧, 一竝禁斷。" 上曰: "依啓。" 又言: "國朝諸宮家宅制, 昭載法典, 近日諸宮家, 家垈、間架之廣闊, 棟宇、輪輿之奢汰, 將無限節。 宮家如此, 則何以禁士夫之踰制, 士夫如許, 則何以禁庶人之僭上? 請自今以後, 諸宮家家宅, 勿論後宮、親王子, 一竝依倣舊典, 務從節損, 無踵前習。 如或有違越過制者, 自法府直爲推治其主事蕫役之人, 以爲稍振紀綱之地。" 上曰: "諸宮家第宅之過侈, 予亦以爲不可。 曾見寅平尉宮家舍廣闊, 子孫亦難保守。 予意亦嘗如此。 今後另加嚴飭, 而第宮家營建, 例自該曹蕫役, 則主事推治一款, 有不可施行矣。
地名: 吉州 (咸鏡道, 牧)
年: 1767.0

○上引見大臣備堂。 領議政金致仁以昨曉有盜, 剚刃捕盜大將李泰祥腹仰達, 上曰: "不可使聞於隣國。" 命書傳敎曰: "漢有岑彭ㆍ來歙, 此敵國相對時事也, 唐有武元衡, 雖由淮西而然, 其亦特書。 今日雖無紀綱, 豈有三百年所無罔測之事? 此不捕得, 曰有國綱? 令左右廳懸賞, 今日內捕納。" 全羅左水使李漢昌、大丘營將李漢鼎、吉州牧使李漢豐竝許遞。 泰祥之三子, 而因大臣所泰也。 〈泰〉祥捕將亦許遞, 賜藥物調治, 以金聖遇代之。 又罷右捕將尹泰淵, 而以具善行代之。 後捕廳鉤得泰祥家奴二男, 與其主爭一婢妾, 搆釁謀害之狀, 命卽日梟二男。 左議政韓翼謩又以金持默ㆍ具顯謙家奴, 作黨敺打捕卒, 斥呼將名仰奏, 命兩人嚴問口招, 不言諸臺, 竝削職。
地名: 吉州 (咸鏡道, 牧)
年: 1784.0

○義禁府啓: "大逆不道罪人夏材, 籍沒家産, 破家潴澤, 降邑號罷守令等事, 令該曹奉承傳擧行。 子夢伊、仁伊年未滿, 依律免絞, 夢伊
              珍島郡爲奴, 仁伊
              南海郡爲奴, 妻任伊
              黑山島爲婢, 女桂完
              康津縣爲婢, 庶母夢月
              吉州牧爲婢, 庶弟英材
              渭原郡爲奴, 姪斗恭
              巨濟府流三千里安置, 姪斗恒之父魯材, 卽夏材之伯兄, 而出繼於三寸叔星澤, 斗恒乃是夏材五寸姪, 依律文免坐。" 從之。
地名: 吉州 (咸鏡道, 牧)
年: 1798.0

○壬子/敎曰: "奴婢亦民。 也年前遍問諸道, 各陳內奴寺奴之弊。 而內奴之弊, 甚於寺奴, 諸道之中, 北關爲甚, 北關之中, 北靑、利城、端川、吉州、明川、鏡城、富寧七邑貢奴爲尤甚, 貢奴之中, 海尺又爲尤甚。 一口一年之所費, 恰至三十金, 其椎剝之苦, 責出之艱, 爲名編海奴之類, 切肌到骨之弊者久矣。 雖欲下手於蘇捄, 特以名色之各有藉重, 明知侵徵之百倍應納, 而營邑之臣, 初不敢議及弊。 豈有不可改之弊? 善改之則斯己矣。 朝家之於小民, 視均赤子, 何厚何薄? 而平民之弊, 猶且隨聞隨捄, 惟於此輩, 每諉之無奈而置之者, 子甚歉然。 且況北關, 是興王之地也, 朝家之俯庇, 此輩之仰戴, 且果如何也? 就宣頭案細考, 屢百年報司之來歷, 所謂海錯之四等應納, 有百其岐, 不一其科。 多少釐弊條件, 當令廟堂, 依筵敎逐一知委, 而擧其大者, 莫右於蠲給四等中責納最多之冬等, 在海奴, 庶或爲一分息肩之道。 七邑冬等之出於海奴者, 竝行蠲免。 此擧豈直爲此輩也? 所以推豐沛之思, 曁漆沮之貢也。 著金石不易之典, 示宮府一體之義, 如是釐弊, 如是宣綸, 內而宮差司屬, 外而道臣邑倅, 皆各貼壁恪遵, 俾有永久實効。"
地名: 安邊 (咸鏡道, 都護府)
年: 1395.0

○吾郞哈
              水吾狄介等四人來。 三國之末, 平壤以北, 悉爲野人游獵之所。 高麗時, 徙南民以實之, 自義州至陽德, 徑築長城, 以固封疆。 然不安其居, 數爲畔亂, 至於用兵以討之。 義州土豪張氏, 不遵朝命, 南方之地, 倭寇肆暴, 東西數千里, 去海數百里, 屠燒城郭, 暴骨原野, 絶無人烟, 安邊以北, 多爲女眞所占, 國家政令不能及。 睿宗遣將深入, 克捷有功, 建置城邑, 然尋復失之, 覉縻而已。 上受命以後, 聲敎遠被, 西北之民, 安生樂業, 田野日闢, 生齒日繁。 義州
              張思吉願隷上麾下, 得與開國功臣之列, 自後張氏無復反側, 自義州至閭延沿江千里, 建邑置守, 以鴨綠江爲界。 島倭革面來朝, 復通商賈, 南道之民, 安心奠居, 戶口益增, 雞鳴狗吠相聞, 濱海之地, 斗絶之島, 墾田無遺, 不知兵革, 日用飮食而已。 東北一道, 本肇基之地也, 畏威懷德久矣。 野人酋長遠至, 移闌豆漫皆來服事, 常佩弓劍, 入衛潛邸, 昵侍左右, 東征西伐, 靡不從焉。 如女眞則斡朶里豆漫夾溫猛哥帖木兒、火兒阿豆漫古論阿哈出、托溫豆漫高卜兒閼、哈闌都達魯花赤奚灘訶郞哈、參散猛安古論豆闌帖木兒、移闌豆漫猛安甫亦莫兀兒住、海洋猛安括兒牙火失帖木兒、阿都哥猛安奧屯完者、實眼春猛安奚灘塔斯、甲州猛安雲剛括、洪肯猛安括兒牙兀難、海通猛安朱胡貴洞、禿魯兀猛安夾溫不花、幹合猛安奚灘薛列、兀兒忽里猛安夾溫赤兀里、阿沙猛安朱胡引答忽、紉出闊失猛安朱胡完者、吾籠所猛安暖禿古魯ㆍ奚灘孛牙、土門猛安古論孛里、阿木剌
              唐括奚灘古玉奴。 (兀郞哈)
                  〔兀良哈〕
                
              則土門
              括兒牙八兒速, 嫌眞兀狄哈則古州
              括兒牙乞木那、答比那、可兒答哥, 南突兀狄哈則速平江
              南突阿剌哈伯顔, 闊兒看兀狄哈則眼春
              括兒牙禿成改等是也。 上卽位, 量授萬戶千戶之職, 使李豆蘭招安女眞, 被髮之俗, 盡襲冠帶, 改禽獸之行, 習禮義之敎, 與國人相婚, 服役納賦, 無異於編戶。 且恥役於酋長, 皆願爲國民。 自孔州迤北, 至于甲山, 設邑置鎭, 以治民事, 以練士卒。 且建學校, 以訓經書, 文武之政, 於是畢擧, 延袤千里, 皆入版籍, 以豆滿江爲界。 江外殊俗, 至於具州, 聞風慕義, 或親來朝, 或遣子弟, 或委質隨侍, 或請受爵命, 或徙內地, 或進土物者, 接踵於道。 所畜之馬, 若産良駒, 皆不自有, 爭來獻之。 近江而居者, 有與國人爭訟, 則官辨其曲直, 或囚之或笞之, 莫敢有怨於邊將。 蒐狩之時, 皆願屬三軍, 射獸則納官, 犯律則受罰, 與國人無異。 後上幸東北面謁山陵, 江外野人爭先來見, 路遠不及者, 皆垂涕而返。 野人至今慕德, 每從邊將飮酒酣, 言及太祖時事, 必感泣不已。
地名: 安邊 (咸鏡道, 都護府)
年: 1404.0

○賜摠制李貴齡
              安邊官婢一口, 貴齡畜安邊妓花山月而所生也。 上曰: "予之在潛邸也, 職掌軍務, 勤勞不怠。"
地名: 安邊 (咸鏡道, 都護府)
年: 1413.0

○杖內贍寺奴許元萬一百, 流之安邊。 元萬犯罪而逃者再, 注書李叔福捕以告, 下巡禁司, 將置之極刑, 上曰: "予今翻思, 以子之故刑人, 心所不忍。 宜減等。" 遂有是命。
地名: 安邊 (咸鏡道, 都護府)
年: 1426.0

○上憂旱, 召政府及六曹參判以上謂曰: "年前經冬不雪, 至于今年, 自春徂夏, 雨澤不降, 旱暵爲甚, 其終年不雨, 亦未可知也。 吾恐將有餓莩枕顚於道, 欲聞救災之策, 則所言之事, 不過革守令六期、錢幣勿用、船軍完恤, 是皆已成之法, 不可紛更。 一法立, 一弊生, 吾美此言, 而不欲立新法, 然國家大體, 有所不可已者, 則豈可以謂新法, 而不立哉? 蓋守令者, 分憂字民, 其任至重。 方今中朝雖一郡一縣, 至遣二三員, 是豈輕其任而然哉? (少)
                〔小〕
              國何可比論? 然其爲政之規則一也, 故重選守令, 親見以送, 爲其分吾身, 而撫民育物也。 然則其供奉之須, 不可不慮。 衙祿位田, 雖已擧行, 然其田所收, 果無豐歉之殊則可矣, 安有如此上田乎? 故守令每遇衙祿, 有所不足, 不得已傳請國庫, 而事發, 則以那移出納, 貶之。 又或不得已興販, 而事覺, 則以謂興利自奉, 黜之, 其爲守令者, 誠可憐憫。 萬一衙祿乏絶, 則斂於民戶而食之, 猶云可也, 軍國所儲, 固宜節用, 然豈謂當用而不用, 謂其毋妄費也, 而況忠信重祿, 所以勸士。 予欲革衙祿位田, 以國庫米豆支給, 卿等擬議以聞。 且百姓足, 君孰與不足? 若百姓不足? 則君孰與足? 欲革國屯田, 聽民耕種, 幷議以啓。" 於是吏曹判書黃喜、刑曹判書鄭津、工曹判書曺備衡、禮曹判書申商、戶曹判書安純、兵曹判書李潑、工曹參判趙賚、刑曹參判鄭招、戶曹參判崔士康、兵曹參判李蕆、禮曹參判權蹈議: "衙祿位田, 一年所支不足, 則以國庫米豆充給。 量減奴婢馬匹之數, 公須廩給, 亦依此例。" 領議政李稷、左議政柳廷顯議: "公須廩給不足, 以廩給遺在各官各驛米豆, 推移充給不足, 然後以國庫所儲支之。" 參贊許稠議: "隨其豐歉, 每年取旨, 量宜補添。" 許稠、鄭津、曺備衡、安純、李潑、申商、崔士康又議: "國屯田可罷。" 李稷、柳廷顯、黃喜、李蕆、趙賚、鄭招、權蹈議: "幷各官官屯田革罷。" 上曰: "予悉知之, 然救災條件, 各陳無隱。" 於是李稷、曺備衡、安純、李潑等陳言: "一, 京畿之民, 王化所先, 不宜重困。 他道所無炭燒木、穀草等雜物, 或移或仍, 更加詳定, 以便其生。 一, 獄囚久滯, 情涉疑似者, 或有冤抑, 令攸司定日決遣。 一, 犯罪人妻及女子累年分處者, 隨其所願, 一處安置。" 柳廷顯、黃喜等陳言: "一, 近各司提調, 旣已革除, 留司奴子, 頗多閑遊。 令刑曹各司事務, 分其緊慢, 其所任不可闕者外, 放還本家。 一, 祿俸及豐儲倉納中米, 舊爲白米, 每舂一斗, 給精二升, 自改爲中米, 給精一升, 與白米不異, 此乃官吏奉行之失。 今後禁以白米輸納, 違者依律論罪。" 李蕆陳言: "各司元屬奴婢, 給奉足, 輪次立番, 犯罪緣坐, 沒爲奴婢者, 無奉足, 長番立役, 艱苦莫甚。 依元屬奴婢例, 相遞立役。" 鄭招陳言: "犴獄之間, 怨恨所起, 情涉疑似, 拘於文法, 拷掠鞫問, 未能決遣。 乞具其情由啓聞, 取旨施行。" 許稠陳言: "京畿之民, 不無流移者, 又有不移, 而放賣田宅者, 其不勝徭役可知。 其所納之物, 無巨無細, 一一推考, 可減除者減除, 不可減除, 而可以給價交易者, 限蘇復給價交易。" 上皆從之。 又許稠陳言: "一, 內廐馬, 臣愚竊疑過多, 京畿之民, 艱於生穀草收納, 伏望量減其數。 一, 闕內下之所以奉上者極簡, 上之所以待下者過豐。 伏望令條例司, 考其國初式例復古。" 申商陳言: "今有田則有租, 有身則有役, 有戶則有貢物, 已合古者租庸調之法。 又有戶米未便, 宜蠲減。" 鄭招陳言: "一, 咸吉道
              安邊、和州、端川貢金, 一年春秋兩等二百兩, 乞減其半, 永爲定額。 一, 咸吉道各官散接毛物, 干前年毛物詳定, 倍於舊額, 力不能堪。 乞依舊額, 其加定毛物, 令其道監司, 以濟用監上納神稅布及鹽稅, 易換上納。" 命下禮曹, 擬議以聞。
地名: 安邊 (咸鏡道, 都護府)
年: 1432.0

○癸未/召三議政議曰: "曾令咸吉道築寧北鎭城, 永興、安邊、高原、預原、龍津等官居人狀告: ‘近因蝗蟲水旱之災, 全失農業, 民皆仰食義倉。 今年六月, 又値霾雨, 損傷禾穀, 而加以築城寧北鎭, 交割易換牛隻于博川, 又備貢物及鐵物, 又設捕鷹機械, 築孶息牛場, 兼以支待使臣捕進獻年魚等事, 一家之人, 盡數出役, 則非唯未備救荒之資, 禾穀亦未收穫, 産業艱苦, 請於春節始役, 姑停今年築城之役。’ 今觀此書, 不欲一事役民, 然春不役民, 其法已立, 於今秋始役, 來秋畢役何如?" 黃喜、孟思誠、權軫等以爲: "非獨此弊, 吉州、鏡城等官大雨, 人多死亡, 禾穀亦傷, 不可役民。 春不役民, 雖有成法, 然不得已之役, 則何計春節? 而況從民願役民, 王政美事, (謂)
                〔請〕
              從狀告施行。" 又曰: "永興伯
              崔氏內外孫, 復戶乎否?" 僉曰: "凡立法, 須有依據。 王室袒免以上親則復戶, 其餘則不復矣。" 又曰: "近者諫員以錄事吳徵, 越六級受職, 請罷其職, 以守成法。 予意亦謂凡別例受職者, 如本職九品陞八品, 八品陞七品, 七品陞六品, 隨品除職, 似爲便益。 豈宜超資, 以亂爵位? 然前此如此受職者非一, 至吳徵別立新法, 亦未便, 處之何如?" 僉曰: "成衆去官之法, 不拘本品。 且錄事之輩甚衆, 不有別蒙, 去官之路不廣。 況錄事七八品遞兒之職, 輪次除授, 故不要拜職受錄, 只要去官, 宜仍舊勿罷職。" 又曰: "刑曹啓: ‘本宮奴鄭萬、百姓金奇等, 於頭目及採捕軍處賣馬, 請依敎旨施行, 其牙人宮奴尹天, 杖一百、流三千里。’ 予意以爲宜不置死刑, 然卽今決杖乎? 待使臣回還杖之乎?" 僉曰: "宜各減一等, 卽今決杖爲便。 雖使臣聞之, 不爲之輕矣。" 從之。
地名: 安邊 (咸鏡道, 都護府)
年: 1435.0

○咸吉道都觀察使鄭欽之、都節制使金宗瑞等, 據贊成事何敬復書, 逐條議啓: 一。 移都節制使營於鏡城, 兼任守令便否, 則自富居城至會寧、寧北、孔州, 相距各百五十餘里, 至慶源百八十餘里。 會寧有變, 則由釜回行兵; 寧北、慶源有變, 則由綠野峴行兵; 孔州有變, 則由義尙行兵, 皆是要衝之地。 自鏡城至寧北、會寧、孔州, 各距二百四十餘里, 慶源二百七十餘里, 道路遙隔, 脫有事變, 難急赴援。 若以供億輸轉等項, 不緊小弊, 遽棄救援便近富居完城, 無故退排於幾百里之鏡城, 則有乖防禦大體, 仍舊爲便。 一。 寧北、孔州附近土地割屬, 使僉節制使, 兼任守令便否, 則上項寧北、孔州, 只設營鎭, 無土地人民, 故防禦支待等事, 日漸疎虞, 宜依敬復獻議, 寧北鎭附近各里四百戶割屬, 稱爲郡僉節制使, 兼差知郡事; 孔州附近各里三百戶割屬, 稱爲縣僉節制使, 兼差知縣事。 寧北鎭則曾給奴婢七十口, 孔州則前此假屬奴婢十二口, 今加給五十口, 竝許以正軍餘丁, 依本道他官例, 量定鄕吏。 一。 慶尙道沿邊米&#x25E34;漕轉事, 則倘或今年不稔, 須令江原道租稅及國庫米二萬石, 次次移轉于安邊府, 道內各官租稅, 亦以次輸入於北道各官, 以備糧餉。 一。 移寧北鎭城於洞源主山及會寧、慶源, 各里人民, 如遇小小聲息, 毋聚邑城, 各保木柵等事, 若移築邑城, 而於賊人來路相望之地東那丹月下、西吾弄草峴兩處, 置把截, 其間有三百餘戶可耕之陳地, 待後年改築石城時, 移設爲便。 其遇聲息, 毋聚邑城, 亦依所啓施行。 一。 慶源、會寧沿邊小堡, 人民聚會, 賊若大擧, 出其不意, 先圍邑城, 使不得出援, 而分侵小堡, 則小堡必不能支, 誠爲可畏。 然無小堡, 而聽民散居, 則易啓戎心, 彼必乘機連侵, 本國人民, 亦欲報復, 互相侵掠。 如此則非但人心搖動, 恐因此生變。 且木柵, 今當完固, 未可遽撤, 藩籬姑仍其舊何如?" 皆從之。
地名: 安邊 (咸鏡道, 都護府)
年: 1443.0

○敬差官鄭軾回自咸吉道啓: "自安邊至五鎭, 禾穀布野, 民無飢色。 路傍溝壑, 以至幽深村落, 臣遍行搜覓, 無有一屍, 問於閭巷小民則皆曰: ‘春夏之交, 民間非不飢也, 饑饉之餘, 疾疫又興, 人多死亡。 然特蒙上德, 連承賑濟, 安有絶食致死者乎?’ 問諸監司邊將守令則所答亦然。 又巡至本宮奴婢居處, 招其有知識者, 辟人開諭上意, 亦如凡人之言, 馬邊者所啓之事, 終無可驗。 人言: ‘只因疾疫興行, 民多死亡。’ 臣考各官物故狀, 自今年正月至九月因病而死者, 一千七百五十二名。"
地名: 安邊 (咸鏡道, 都護府)
年: 1444.0

○咸吉道都觀察使鄭甲孫馳啓: "臣觀五鎭守禦之狀, 自北靑至富居各官甲士二百九十四, 充補甲士八十八, 正軍九百四十五, 摠計一千三百二十七。 自洪原至安邊各官甲士一百三十七, 充補甲士七十一, 正軍一千二百三十三, 摠計一千四百四十一。 其當領甲士一百名則勿論事變有無, 常在戍役, 其餘則自北靑至富居各官軍士自三月至五月, 又自八月至十一月, 使之赴防。 無事變則量其聲息緊慢調發, 或分爲一, 或分爲二, 分戍各鎭, 如有不得已徵聚之事, 則傳報兵曹, 取旨施行, 其法已立, 而或有事變, 擅自徵聚, 有乖立法之意。 今觀邊將馳報賊變之狀, 野人或來謁見, 先問賊變聲息, 野人告變, 則饋遺優厚, 雖所告不實, 竟無譴責, 故爭先告變, 邊將不分虛實, 卽馳報都節制使, 亦難遙度, 馳傳移牒, 使南道軍士贏糧合番, 悉令赴防軍士等持器械備糗糧, 或三十日或二十日或十五日, 險遠道路, 倍日兼程, 其馬畜生還者無幾, 防(戊)
                〔戍〕
              之苦, 無歲無之, 徵發相繼, 還者未及其家, 旅輒徵戍, 其弊無窮。 古人云: "一夫不耕, 或受之飢; 一女不織, 或受之寒。" 道內人民, 本無奴婢, 名爲甲士正軍者, 皆身自業農, 當赴防時, 其帶去者, 幾至三四人, 其存者, 但婦女老幼而已。 由是産業日弊, 流亡相繼, 誠爲可慮。 五鎭軍卒勇悍, 器械精强, 將帥知兵, 善於應變, 則蕞爾鼠竊, (拘)
                〔狗〕
              盜不假, 南道疲卒, 戰守有餘。 自穩城至鍾城、童關, 雖五鎭要衝, 然已築行城, 防戍稍輕。 北靑以北各官當番甲士外, 其餘軍士, 依洪原以南軍士舊例, 分爲三番, 無事變時則一番赴防, 邊將分戍要害之地。 至於五鎭邑城及賊變無虞各堡, 則不必分戍, 刺探賊變虛實, 若實有其變, 出軍多少, 量聲息緊慢, 徵聚洪原以南各官, 除當番甲士外, 毋得常令赴防。 若有大擧之賊, 量其軍數, 報兵曹取旨施行。 且都節制使軍官之廝養隷卒, 稱爲隨營軍, 發利城、端川、鏡城、吉州等人充之, 其數二百餘人, 番休裹糧, 迭相來往, 其弊不少。 今觀都節制使營奴婢, 數不下三百餘名, 請以此代隨營軍之役。 且觀察使, 非但統察一方, 職帶提調兵馬, 而別例軍士徵聚時, 專不干涉, 有違統察之意。 自今若値別例徵軍之時, 都節制使移牒監司, 以爲恒(或)
                〔式〕
              。" 下兵曹議之。 兵曹以爲: "北靑以北甲士充補甲士正軍, 請依啓本, 分爲三番, 輪次赴防。 洪原以南下番甲士充補甲士正軍, 分爲六番, 自三月至五月, 自八月至十月, 每一月番休赴防, 則一番所立北靑以北、洪原以南軍士, 不下六百餘人, 雖有事變, 與五鎭精卒共力, 則可以應敵, 常時番外軍士, 毋得徵聚。 倘有大擧之賊, 飛報本曹, 啓聞施行。 至若隨營軍, 固當革除, 然營奴婢, 率皆新屬遷徙之徒, 不宜猝革, 待營奴婢富盛間, 量減隨營軍, 以爲定額, 依舊番休遞立。 且徵聚兵卒, 所係甚重, 都節制使不宜擅自徵發, 自今須令移牒監司, 然後調發。" 從之。
地名: 安邊 (咸鏡道, 都護府)
年: 1457.0

○傳旨刑曹曰: "靈光永屬婢仲非, 賜都承旨曺錫文, 延安永屬婢德非、古阜永屬婢召史, 賜右議政姜孟卿; 昆陽永屬婢莫今, 賜雲城府院君
              朴從愚; 任實永屬婢心水, 賜領中樞院事尹師路; 平壤永屬婢性德、梁玉妹厚存, 賜坡平君
              尹巖; 安邊永屬婢於應伊、濟州永屬婢栢州, 賜花川君
              權恭; 靈光永屬婢松伊, 賜前判中樞院事李季甸; 稷山永屬婢梅花、李石貞妾女小非, 賜判中樞院事李澄石; 玉果永屬婢春月、成勝妾女性今, 賜左贊成申叔舟; 咸興永屬婢銀非, 賜右贊成黃守身, 文化永屬婢玉今、友直女子無心, 賜判中樞院事權擥; 李澄玉妾女哲今, 賜判書韓明澮, 靈光永屬婢玉京, 賜判書權蹲; 忠州永屬婢未致, 賜判書洪達孫; 閔伸妾女玉眞, 賜知中樞院事朴薑; 高山永屬婢欣加伊、李老女諫非, 賜都節制使楊汀; 永興永屬婢矢靡他、梁玉妹閑存, 賜都節制使洪允成; 咸安永屬婢小非、成勝妾女玉童, 賜判書朴元亨, 吉州永屬婢寶今、金尙忠女子尙非, 賜參判具致寬; 大興永屬婢於屯、李老女子李非, 賜前大司憲崔恒; 珍島永屬婢召史、趙完珪妾女玉今, 賜判內侍府事田畇; 錦山永屬婢召史, 賜前提學尹士昀; 權自愼妾女未致, 賜府尹柳洙; 吉州永屬婢定非、兪應孚妾女還生, 賜同知中樞院事奉石柱; 雲峯永屬婢奇德、李末生女子石非, 賜府尹康袞, 牙山永屬婢寶德, 賜都節制使柳河; 康津永屬婢若非, 賜觀察使元孝然; 蔚山永屬婢欣德, 賜中樞崔濡; 全州永屬婢漢非, 賜參判黃孝源; 金海永屬婢祿只, 賜左承旨尹子雲; 結城永屬婢於屯, 賜右承旨韓繼美; 權策妹召史, 賜參議曺孝門; 長連永屬婢延香, 賜右副承旨金礩; 博川永屬婢者斤伊, 賜參議權愷; 江界永屬婢全伊, 賜提學鄭守忠; 婢順非, 賜上護軍柳溆; 南原永屬婢吳非, 賜判事柳泗; 金堤永屬婢內隱非, 賜大護軍安慶孫; 泗川永屬婢永老, 賜上護軍趙得霖; 錦山永屬婢小斤伊, 賜副正洪順孫; 眞寶永屬婢春伊, 賜節制使郭連城, 康津永屬婢內隱伊, 賜前護軍崔潤。"
地名: 安邊 (咸鏡道, 都護府)
年: 1465.0

○初咸吉道採訪別監金束時, 承命過安邊, 宿內需所奴貴敏之家, 飮酒私款。 貴敏嘗有怨於臨瀛大君, 欲構其罪, 因及於龜城君
              浚, 乃誣告束時, "欲依臨瀛大君作亂。" 且曰: "龜城君天下大將軍, 吾願事之。" 迎貴、金允等亦與聞此言, 皆繫獄治之。 至是, 上御丕顯閤, 親問貴敏、迎貴、束時等, 顧謂宰樞曰: "斷罪何難? 予已的知其情矣。 凡人之發言, 必因於心, 予固知臨瀛、龜城無反心。 旣無反心, 則安有逆言? 然則束時亦無由發其逆言, 是必貴敏鑿空造言。 只誅貴敏, 於義甚當。" 卽傳于義禁府曰: "貴敏斬, 迎貴、金允, 聽貴敏言而不卽告, 各杖一百, 束時以王人, 出入民家, 飮酒作弊, 亦杖一百、收告身。" 時, 束時之獄, 詞甚盤錯, 上一言斷之。 俄而上命叔舟進酒, 講宣傳官兵書, 又召注書柳洵、史官朴叔達講《論語》。